《酬邢先生叠前韵》
宋代·李复

道人海南游五管，野服褷褵鹤羽短。
飞符分药济炎州，阴功早约三千满。
细葺柔蔓作重茵，密缀圆荷为翠繖。
丹回七返已成珠，宝养三田如抱卵。
一身天畔若云浮，万事世间皆刃断。
行山书篆虎逃穴，临水呼风龙救旱。
弄琴得趣或忘弦，遇酒无辞任倾碗。
试持旧说啊真诠，深笑浮言多诡诞。
须知至道甚无烦，岂若俗书务集纂。
向走天下四十年，利口妄谈何可筭。
引枝逐叶尽无根，神与形离不相伴。
超然自得方自知，天下一新如澡浣。
生平闻风已默契，今者相从敢纵懒。
事来酬酢外须应，心不将迎意自散。
喜予双眼烂荧荧，知予灵台常坦坦。
宝身好事求虽多，诚言出口识还罕。
赤水遗珠若为求，五云瑶阙何时款。
凌空未便御风行，跨马先觉双镫暖。
轮扁运斤弃绳墨，庖丁解牛游綮窾。
太清吾祖遗真风，欲逐青牛愧驽缓。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。